Rusiye prezidenti Vladimir Putin Qırımğa keldi
03 dekabr 2015, 08:09
Rusiye Federatsiyasınıñ prezidenti Vladimir Putin çarşenbe künü, dekabr 2-de, iş ziyareti ile Qırımğa keldi. Bunı Twitterde Qırımnıñ rus ükümetiniñ başı Sergey Aksenov bildirdi.
TASS Rusiye agentligi bildirgeni kibi, Aqmescit ava limanından Putin birden «Krımenergo» şirketine yol aldı, mında «yarımadağa energetik köprüniñ birinci yolağınıñ qoyulmasında iştirak etecek».
Dekabr 2 künü devamında Qırım matbuat vastaları Qırımğa köpürniñ birinci yolağınıñ qoyulması aqqında malümatnı aşkâr ete edi. «Novosti Krıma» saytı bildirgeni kibi, dekabr 2 künü energetik köprüniñ birinci yolağınıñ qoyulması planlaştırıla edi, bu sebepten «Keriçke jurnalistlerni ketirdiler».
«Qaynaqnıñ malümatına köre, bugün bir qaç kere energetik köprüni işlettirecek oldılar, amma tehnikiy sebeplerden yapıp olamadılar», – dep bildire neşir.
Qırımda noyabr 22 künü saat 00:25 yarımadağa Ukraina qıtasından kelgen elektrik energiyası söndürildi. Yarımada şimdi Qırımnıñ elektrik energiyası, em de 2014 senesi Rusiyeden ketirilgen dizel generatorlar sayesinde teminlene. Amma bu yeterli degil. Qırımda cuma künü Rusiyeden daa 300 generatornıñ kelmesini bekleyler. Bu afta andan endi o qadar generator ketirilgen edi.